Reuniți la Bruxelles, ambasadorii reprezentanți permanenți ai celor 27 țări membre ale Uniunii Europene au ajuns în cele din urmă la un acord care extinde scutirea de taxe vamale de care beneficiază în prezent Ucraina, limitând însă importurile de produse alimentare, în speranța calmării revoltei agricultorilor din numeroase țări europene.
Importurile ucrainene sunt scutite de taxe vamale începând din luna iunie 2022, dar actuala decizie prelungește cu încă un an acest regim aplicat cerealelor ucrainene din dorința de a ajuta Kievul în lupta contra agresorilor ruși. Acum, în preajma alegerilor europene, mai multe țări membre ale UE încearcă să potolească revolta agricultorilor impunând plafoane la importuri din Ucraina, îndeosebi la cereale. Dosarul era blocat de mai bine de o săptămână. Franța și Polonia s-au aflat în fruntea curentului care a dorit limitarea importurilor de produse agricole ucrainene la maximum. Iată că au reușit în cele din urmă să reducă ceva mai mult limitele plafoanelor la importuri, media acestora urmând a fi calculată începând din iulie 2021, nu doar din 2022 și 2023. Organizațiile agricole recuzau până acum media importurilor calculată pe perioade ce excludeau 2021. În schimb, Franța și Polonia nu au reușit să includă grâul și orzul în categoria produselor sensibile pentru care sunt activate măsurile de stabilizare automată. Sunt de fapt 7 produse pentru care va exista automat o limitare a importurilor din Ucraina scutite de taxe vamale. Acestea, dacă depășesc limitele stabilite, plătesc pentru cantitățile în plus taxe vamale. Acestea sunt: ouăle, carnea de pasăre, zahărul, mierea, ovăzul și porumbul. În rest, toate produsele alimentare vor fi supuse plafoanelor în cazul în care perturbă piața a cel puțin o țară europeană.